L-uffiċjali tal-infurzar ta' Transport Malta bi 13,000 spezzjoni fi 3 ġimgħat
Mill-ispezzjonijiet li qed jagħmlu uffiċjali ta' Transport Malta jirriżulta li l-iktar li sabu nies bla maskra fil-pubbliku huwa fuq tal-linja. Fi 3 ġimgħat inħarġu mat-300 multa wara li saru 13,000 spezzjoni fi ħwienet, ajruport u trasport b'tal-linja, taxi jew coaches. Tagħrif li kiseb TVM mingħand Transport Malta, juri li l-aktar post pubbliku fejn ġew immultati nies minħabba li ma libsux il-maskra kien fuq tal-linja. Xahar ilu l-uffiċjali tal-infurzar fi ħdan Transport Malta ngħataw ir-responsabbiltà mis-Supretedent tas-Saħħa Pubblika, il-Professur Charmaine Gauci biex jissorveljaw u jinfurzaw l-ilbies tal-maskri fuq it-trasport pubbliku, ħwienet u postijiet pubbliċi oħra. Id-Direttur għall-Infurzar ta' Trasport Malta, Clint Axisa qal ma' TVM li l-ikbar problema li affaċjaw l-uffiċjali kienet proprju fuq ix-xarabanks fejn xi persuni saħansitra rrifjutaw li jilbsu l-maskra wara li ġew imwiddba. "Għamilna 'l fuq min 13,000 spezzjoni fl-ajurport, il-ħwienet tal-Belt, f'tas-Sliema fejn sibna u għamilna numru ta' kontravenzjonijiet li jammontaw għal 300 kontravenzjoni. Kellna sitwazzjonijiet fejn min ma jridx jilbisha niżżilnih minn fuq tal-linja." Is-Sur Axisa qal li l-uffiċjali nnotaw tendenza komuni b'persuni jilbsu l-maskra sabiex jitilgħu fuq tal-linja u jneħħuha ftit mumenti wara meta x-xuffier idawwar wiċċu. Biex tiżgura li ma jkunx kemm ksur, TM ferrxet l-uffiċjali f'vened varji madwar Malta bl-għan li l-uffiċjali bdew jgħassu l-agir tal-passiġġiera. "L-uffiċjali kellhom jaffaċjaw sitwazzjoni xejn feliċi. Jien nirrigranzja lill-uffiċjali kollha tal-ħidma li għamilna biex nibqgħu fuq quddiem ta' din il-pandemija." L-istatistika ta' Trasport Malta turi fost l-oħrajn li fl-ewwel ġimgħa biss, 122 persuna ġew immultati għaliex ma kienux lebsin il-maskra waqt li kienu fuq tal-linja. Apparti minn hekk, matul l-istess ġimgħa kważi ħamsin passiġġier ġew immultati għax instabu mhux lebsin il-maskra fit-taxis, u 16 oħra ma kellhomx maskra meta kienu fi ħwienet.